Oilonga 26 | Ombibeli kointaneta | New World Translation\nPaulus te lipopile koshipala shaAgrippa (1-11)\nPaulus ta hepaulula nghee a ninga Omukriste (12-23)\nNghee Festus naAgrippa ve linyenga keendjovo daPaulus (24-32)\n26 Agrippa okwa tya kuPaulus: “Owa pewa omhito u lipopile.” Opo nee Paulus okwa yelula eke laye, ndele te lipopile ta ti: 2 “Ohamba Agrippa, onda hafa eshi ndi li koshipala shoye opo ndi lipopile mefiku eli lonena shi na sha noinima aishe oyo Ovajuda tava hokololifa nge. 3 Ndele molwaashi ou shii nawa eenghedindjikilile noinima aishe oyo hai tuwa eemhata kOvajuda, ohandi ku indile u pwilikine nge nelididimiko. 4 “Ovajuda vahapu ove shii nge nawa okudja kounyasha naashi nda li muJerusalem. 5 Ngeenge ova hala oku shi koleka, otava dulu okupopya kutya ame onda li Omufarisai. Ovafarisai ohava diinine omhango ve dule Ovajuda vakwao. 6 Ndele paife ohandi hokololifwa omolweteelelo leudaneko olo Kalunga a li a udanekela ootatekulululwa. 7 Omapata 12 oshiwana shetu nao okwa teelela okumona ewanifo leudaneko olo, nomolwaasho hae mu longele noudiinini oilonga iyapuki. Ohamba, ohandi hokololifwa kOvajuda omolweteelelo olo. 8 “Omolwashike tamu diladila* kutya Kalunga ita dulu okunyumuna ovafi? 9 Ame onda li nda tomhwa kutya ondi na okukondjifa filufilu Jesus Omunasaret. 10 Osho osho nda ningile muJerusalem eshi nda pewa epitikilo kovapristeri ovakulunhu. Onda li nda idililifa meedolongo ovayapuki vahapu, naashi va li tava dipawa, onda li nde shi yambidida. 11 Ndele molwaashi onda li nde va handukila unene, onda li nde va hepeka moinagoga aishe noku va fininika va efe po eitavelo lavo. Onda li yo handi i koilando imwe ndi ke va hepeke. 12 “Pomhito imwe, fimbo nda li mondjila handi i kuDamaskus nda tumwa kovapristeri ovakulunhu ndi ka ninge ngaho, 13 onda mona mokati komutenya ouyelele wa twa u dule eenhe detango wa shela okudja meulu nowe tu dingilila atushe naavo twa li hatu ende navo. 14 Ndele eshi twe lidenga pedu atushe, onda uda ondaka tai ti kwaame mOshiheberi: ‘Saul, Saul, omolwashike to hepeke nge? Oto lietele oupyakadi eshi to kondjifa nge.’* 15 Opo nee onda ti: ‘Omufimanekwa, oove lyelye?’ Okwa nyamukula ta ti: ‘Aame Jesus ou to hepeke. 16 Penduka ndele to kala ofika. Onde ku lihololela opo ndi ku hoolole u ninge omupiya wange nou hepaulule oinima oyo wa mona naayo handi ke ku ulikila i na sha naame. 17 Ohandi ke ku xupifa momake ovanhu ava nosho yo oiwana omo handi ke ku tuma 18 u twikulule omesho avo opo va dje momilaulu ve uye mouyelele, nova dje mepangelo laSatana ve uye kuKalunga. Opo nee Kalunga ote ke va dimina po omatimba avo, note ke va pa ondjabi noku va yukipalifa ngaashi e shi ningila ovadiinini vaye.’ 19 “Onghee ohamba Agrippa, onda ninga osho Jesus a lombwela nge okupitila memoniko. 20 Tete onda udifila ovo ve li muDamaskus, opo nee Ovajerusalem, Ovajudea aveshe nosho yo ovanhu vomoiwana imwe opo ve lidilulule nova ehene popepi naKalunga mokulonga oilonga oyo tai ulike elidilululo. 21 Osho osho sha ningifa Ovajuda va kwate nge po eshi nda li motembeli nova li va hala okudipaa nge. 22 Ndele kekwafo laKalunga ohandi udifile eehepele noipuna fiyo okunena. Kakele kaasho, ohandi udifa osho Moses novaprofeti va popya shi na sha naasho sha li tashi ke uya. Ova ti kutya 23 Kristus okwa li ta ka mona oixuna noye a li ta ka nyumunwa tete koufi nota ka udifila oshiwana eshi nosho yo oiwana imwe nokuyandja ouyelele.” 24 Fimbo Paulus a li ta popi ngaho, Festus okwa popya mokule ta ti: “Paulus owa pilalala! Owa pilalala momutwe omolwehongo lihapu unene olo wa mona!” 25 Opo nee Paulus okwa ti: “Omufimanekwa Festus, ame inandi pilalala, ndele ohandi popi eendjovo doshili notadi ti sha. 26 Ohamba oyo handi hokololele oi shii nawa oinima aishe oyo molwaashi kape na nande oshimwe shomuyo sha ningwa meholeko. 27 Ohamba Agrippa, mbela owa itavela ngoo mOvaprofeti? Ondi shi shii kutya owe va itavela.” 28 Ndele Agrippa okwa tya kuPaulus: “Owa hala okwiitavelifa nge moule wefimbo lixupi ndi ninge Omukriste.” 29 Paulus okwa ti: “Ohandi ilikana kuKalunga u ninge Omukriste ngaashi ame, kutya nee omeni lefimbo lixupi ile olile; haave auke ndele naaveshe ovo tava pwilikine kwaame nena eli. Ashike inandi hala mu ka kale momalyenge ngaashi ame.” 30 Ndele ohamba, ngoloneya, Bernike nosho yo ovalumenhu ovo va li omutumba pamwe navo ova fikama. 31 Fimbo va li tava i, ova hovela okukundafana tava ti: “Omulumenhu ou ina longa sha shoku mu dipaifa ile shoku mu twalifa modolongo.” 32 Opo nee Agrippa okwa tya kuFestus: “Omulumenhu ou ngeno ka li a indila a ye kOmukesari, ngeno ota mangululwa.”\n^ Eln., “tamu tokola.”\n^ Eln., “eshi to lyata koxulo yoshiti sha honga.”